《钞谷音毕题以长歌》
清代·王宗炎

钱唐潮断江起𡋯，厓山舟沈白鸥没。镫檠出土冬青枯，忍记犬年与羊月。

水云琴客滞幽燕，风雨词人咽糠麧。南城欧血剩锦钱，西台垒冢惟晞发。

余子廫廫天地间，白帢黄冠青布袜。鬓丝憔悴拾橡栗，形景悲凉吊薇蕨。

酒后狂歌热过耳，雪里行吟寒透骨。文章零落过云烟，姓氏沈薶付碑碣。

京兆先生爱著书，唐瓢可破陆像搰。冰雪清词一百篇，剔抉搜罗到岩窟。

须眉点缀作佳传，片语褒讥荣衮钺。云亭问字老侯芭，避俗相携等蛩蟨。

羼提又阅五百年，海枯石烂字不阙。残镫对雨手重钞，行间光怪生蓬勃。

题诗忽忆赵王孙，北行船趁南风发。

作者简介：（1755—1826或1825）清浙江萧山人，字以徐，号谷塍，晚号晚闻居士。乾隆四十五年进士。性恬退，好学不仕。筑十万卷楼，以文史自娱。为文精于义理，达于事情。有《晚闻居士遗集》。